stanford-oval/wikipedia huggingface dataset:
Kansallisbolševistinen puolue
Historia

Puolueen rekisteröi Tverin yliopistossa lakia opiskellut Taras Babko 8. syyskuuta 1993. Puolueen perustajajäseniin kuuluivat Eduard Limonov, Aleksandr Dugin ja punk rock -muusikko Jegor Letov.
Limonov oli vuoden 1993 duuman vaaleissa ehdokkaana Tverin alueella vaalipiiri numero 172:ssa, mutta ei tullut valituksi.
Vuoden 1995 duuman vaaleissa Limonov oli ehdolla vaalipiirissä numero 194 Moskovassa. Hän sai vaalipiirissä 1,91 prosenttia äänistä eikä tullut valituksi. Dugin puolestaan oli ehdolla Pietarissa vaalipiirissä numero 210, missä sai 0,87 prosenttia äänistä eikä myöskään tullut valituksi.
Vuoden 1996 presidentinvaaleissa Limonov kehotti Venäjän kansallismielisiä kannattamaan Boris Jeltsiniä kommunistisen puolueen Gennadi Zjuganovin sijasta. Tämä sai Letovin jättämään kansallisbolševistisen puolueen. Limonov siirtyi myöhemmin tukemaan entisen painonnostajan Juri Vlasovin presidenttiehdokkuutta. Saman vuoden joulukuussa puolueen jäsen Sergei Gromov valittiin Vladimirin alueelliseen duumaan.
6. toukokuuta 1997 kansallisbolševistisen puolueen jäsenet tunkeutuivat Pietarissa museoalus Auroralle, missä he nostivat aluksen salkoon puolueen lipun ja puoluetta kannattavan banderollin. Poliisi poisti heidät alukselta joitakin tunteja myöhemmin, eivätkä he tehneet vastarintaa. 14. kesäkuuta 1997 puolueen toimistossa tapahtui räjähdys, jota Venäjän turvallisuuspalvelu epäili puolueen itse järjestämäksi. Samana vuonna Limonov oli jälleen ehdolla duumaan vaalipiiristä numero 52 Stavropolin alueella. Hän sai annetuista äänistä 2,76 prosenttia eikä tullut valituksi. Koska ehdokkaan pääsyyn duumaan vaadittiin viiden prosentin kannatus, kansallisbolševistinen puolue päätti muodostaa vuoden 1999 vaaleja varten vaaliliiton kahden vasemmistolaisen ryhmän kanssa ylittääkseen kyseisen rajan.
Aleksandr Dugin ja tämän kannattajat jättivät kansallisbolševistisen puolueen vuonna 1998. Puolue siirtyi tämän jälkeen jossain määrin vasemmalle ja haukkui Duginia ja tämän kannattajia fasisteiksi.
Marras-joulukuussa 1998 Venäjän oikeusministeriö kieltäytyi kahdesti hyväksymästä kansallisbolševistisen puolueen hakemusta puolueen statukselle kansallisella tasolla, sillä sen toiminnassa oli ministeriön mukaan epäselvyyksiä.
Eduard Limonov pidätettiin 7. huhtikuuta 2001 Siperiassa. Hän joutui oikeuden eteen ensin järjestäytyneen ryhmän aseella varustautumisesta ja sitten järjestäytyneen ryhmän harjoittamasta terrorista ja tällaisen ryhmän johtamisesta. Saman vuoden lopulla puolue todisteli onnistuneesti korkeimmassa oikeudessa toimintansa jatkuvuutta. Sisäministeriö kuitenkin vaati oikeudenkäynnin jälkeen puolueen kieltämistä. Limonov tuomittiin helmikuussa 2003 neljäksi vuodeksi vankeuteen. Vankilassa olonsa aikana hän luopui suurelta osin aiemmista radikaaleista mielipiteistään. Hän vapautui duuman painostuksesta ennenaikaisesti kesäkuussa 2003.
Kansallisbolševistinen puolue kiellettiin Venäjällä vuonna 2005. Tämän jälkeen se jatkoi puolueeksi rekisteröitymättömänä ryhmänä, mutta sen toiminta kiellettiin myös tässä muodossa huhtikuussa 2007.
Tavoitteet ja ideologia

Lehdistötilaisuudessaan marraskuussa 1994 kansallisbolševistinen puolue ilmoitti lainsäädännöllisiksi tavoitteikseen muun muassa abortin kieltämisen, kansanäänestykset venäläisenemmistöisillä alueilla rajanaapureissa Venäjään liittymisestä, ulkomaisten yritysten karkottamisen Venäjältä ja vaalien järjestämisen keskeyttämisen toistaiseksi korruption takia. Lisäksi puolue vaati perustuslaillista lisäystä vaatimuksesta etnisestä venäläisyydestä, venäläis-valkovenäläisyydestä tai venäläis-ukrainalaisuudesta Venäjän presidentin virkaan valittavalta henkilöltä. Osa puolueen tavoitteista oli mahdollisesti suoraa kopiota Saksan kansallissosialistisen työväenpuolueen puolueohjelmasta.
Puoluekokouksessaan 2000 kansallisbolševistinen puolue otti käyttöön vähemmän radikaalin puolueohjelman, joka muistutti jonkin verran kommunistisen puolueen vastaavaa. Myöhemmin 2004 käyttöön otettu ohjelma vastasi laajalti Jabloko-puolueen tavoitteita. Sen mukaan tarkoitus oli "muuttaa Venäjä moderniksi voimakkaaksi valtioksi, jota muut maat ja kansat kunnioittavat ja omat kansalaistensa rakastavat". Tämän saavuttaakseen he listasivat seuraavat asiat:
"Antaa kansalaisyhteiskunnan kehittyä vapaasti Venäjällä. Rajoittaa hallituksen puuttumista kansalaisten julkiseen ja henkilökohtaiseen elämään. Poliittisia puolueita ja julkisia järjestöjä ei pidä luoda keinotekoisesti Kremlin toimistoihin. Meidän ei pidä pelätä kansaamme vaan annettava tilaa aloitteelle alhaalta päin".
"Yksinkertaistaa poliittisten puolueiden rekisteröintiä sen täydelliseen lakkauttamiseen asti. Riittää, kun puolue velvoitetaan keräämään 200 000 kansalaisen allekirjoitusta ehdokkuuteensa. Tämä on todiste puolueen koosta ja elinkelpoisuudesta".
"Riippumattomien tiedotusvälineiden toimintaan ei puututa. Salli Venäjän federaation presidentin ja muiden korkeiden hallituksen virkamiesten kritisointi televisiossa".
"Varmistaa lainvalvontaviranomaisten työn julkinen valvonta: FSB:n ja sisäministeriön toiminta uhkaa tänään Venäjän kansalaisten turvallisuutta yhtä paljon kuin tšetšeeniterroristeja. Laittoman tappamisen lopettaminen".
"Palauta sosiaaliturvajärjestelmä ("etuudet") kansan enemmistön etujen mukaisesti. Kaikki, mikä oligarkeilta otettiin, pitäisi antaa kansalle, ei Kremlin uusille oligarkeille. Nykyinen öljyn hinta mahdollistaa ihmisten elämän välittömän ja radikaalin parantamisen ja nostaa heidät pois köyhyydestä ja puutteesta".
"Virkamiesten etuoikeuksien laukkauttaminen. Heidän täytyy elää niin kuin hallitsemansa ihmiset elävät".
"Tšetšenian sota on syy terrori-iskuihin Venäjän kaupungeissa, ei myyttinen "kansainvälinen terrorismi". Siksi Tšetšenian ongelma pitäisi ratkaista rehellisesti ja suoraan kaikkien osapuolten osallistuessa. Verilöylyn on loputtava".
"Ulkopolitiikassa keskitytään venäläisen ja venäjänkielisen väestön oikeuksien suojeluun niissä IVY- ja Baltian maissa, joissa näitä oikeuksia rikotaan (Latvia, Viro, Turkmenistan...). Kaikkien hyväksyttävien menetelmien käyttäminen, mukaan lukien taloudelliset pakotteet ja diplomaattisuhteiden katkaiseminen".
Venäjän ulkopuolella

Kansallisbolševistisen puolueen Latvian haaraa ovat johtaneet Konstantin Mihailiuk ja Vladimir Linderman. Lindermaan pakeni 2002 Latviasta, kun hänet pidätettiin räjähteiden hallussapidosta ja epäiltynä suunnitelmasta murhata Latvian presidentti Vaira Vīķe-Freiberga. Venäjä karkotti hänet vuonna 2008 takaisin Latviaan, missä hän sai vuoden mittaisen ehdollisen tuomion. Linderman oli Suomessa syksyllä 2008 Heidi Hautalan johtaman Suomalais-venäläisen kansalaisfoorumin ja Rauhanpuolustajien kutsumana. Hän ei päässyt palaamaan Latviaan, koska Viro ei päästänyt häntä maahan.
Vuonna 1999 kansallisbolševistisen puolueen Latvian haaran jäsenet repivät irti tai turmelivat 31 katukylttiä Riiassa. Kaupungissa sijainnut katu oli nimetty uudelleen Tšetšenian presidentin Džohar Dudajevin mukaan, minkä tekijät katsoivat tahalliseksi loukkaukseksi Venäjää kohtaan.
Marraskuussa 2000 kolme kansallisbolševistisen puolueen kannattajaa kiipesi Pyhän Pietarin kirkon torniin Riiassa ja uhkasivat räjäyttää itsensä ja tornin, jos Latvia ei vapauttaisi vankiloistaan kaikkia venäläisiä toisen maailmansodan veteraaneja, takaisi venäläisille yhtäläisiä oikeuksia maassa ja lupaisi olla liittymättä Natoon. Venäjän Latvian-suurlähettiläs sai lopulta neuvoteltua kolmikon antautumaan, jolloin paljastui, että näillä ei ollut ollut mukanaan kuin puisia käsikranaattien jäljitelmiä.
Galleria

Puolueen lippu.
Kansallisbolševisteja lippuineen ja Limonka-lehti. (Moskova)
Puolueen liput "toisinajattelijoiden marssi" -mielenosoituksissa Pietarissa 3. maaliskuuta 2007.
Kansallisbolshevikit hyökkäsivät äänestyspaikkaan Odintsovossa Moskovan alueella vuoden 2007 Venäjän parlamenttivaalien aikana protestoidakseen puolueen kieltoa vastaan.
Kirjallisuutta

Fenghi, Fabrizio: It Will Be Fun and Terrifying: Nationalism and Protest in Post-Soviet Russia.  University of Wisconsin Press, 2010.  Teoksen verkkoversio. (englanniksi)
Aiheesta muualla

http://www.nazbol.info/ (Arkistoitu – Internet Archive)
http://www.nazbol.cc/ (Arkistoitu – Internet Archive) (englanniksi)
http://www.nbp-info.com/ (venäjäksi)
Boris Jeltsinin vastainen protesti 1999.
Obradoiro Club de Amigos do Baloncesto

| Obradoiro CAB |
| --- | --- |
Lempinimet:  Obra
Liiga:  ACB
Perustettu:  1970
Historia:  1970-
Areena:  Multiusos Fontes do Sar kapasiteetti 6 666
Kotipaikka:  Santiago de Compostela, Galicia, Espanja
Värit:                
Presidentti:  Raúl López
Päävalmentaja:  Moncho Fernández
Mestaruudet:   Copa Príncipe (1)  Copa Galicia (9) 
Kotisivu:  www.obradoirocab.com
Obradoiro Club de Amigos do Baloncesto on koripalloseura galicialaisesta Santiago de Compostelan kaupungista. Seura perustettiin vuonna 1970 ja se pelaa Liga ACB:ssä. Seuran kotikenttänä toimii Acea de Olgassa sijaitseva 6 666-paikkainen Multiusos Fontes do Sar.
Khaleda Zia

| Khaleda Zia> খালেদা জিয়া |
| --- | --- |

Bangladeshin pääministeri
 2001–2006  
Edeltäjä:  Latifur Rahman (vt.)
Seuraaja:  Iajuddin Ahmed
Bangladeshin pääministeri
 1991–1996  
Edeltäjä:  Kazi Zafar Ahmed
Seuraaja:  Muhammad Habibur Rahman
Kansanedustaja
 1991–  
Henkilötiedot
Syntynyt: 15. elokuuta 1945 (ikä 79)
Puoliso:  Ziaur Rahman
Tiedot
Puolue:  Bangladeshin nationalistipuolue
Khaleda Zia (s. 15. elokuuta 1945) on bangladeshilainen poliitikko, maansa pääministeri 1991–1996 ja 2001–2006. Hän edustaa Bangladeshin nationalistipuoluetta (BNP).
Hän meni 1960 naimisiin Ziaur Rahmanin kanssa, joka oli itsenäisyyssodan sankari ja nostettiin presidentiksi 1977 sotilasvallankaappauksen jälkeen, kunnes hänet salamurhattiin kaappausyrityksessä 1981.
Zia ryhtyi politiikkaan Zia Rahmanin vuonna 1978 perustamassa kansallispuolueessa ja nousi sen johtoon 1984. Hänet valittiin parlamenttiin 1991, jolloin hän muodosti hallituksen ja hänestä tuli Bangladeshin ensimmäinen naispääministeri. Hänen ensimmäinen kautensa alkoi dramaattisesti, kun maahan iskenyt trooppinen hirmumyrsky surmasi 138 000 bangladeshilaista. Zia esitti kansainvälisen avunpyynnön ja sai tukea suurvalloilta ja naapurivaltioilta. Khaleda Zia johti oppositiota 1996–2001 BNP:n hävittyä vaalit 1996 Sheikh Hasinan johtamalle awamiliitolle. Hänen toinen pääministerikautensa alkoi 2001.
Khaleda luovutti 29. lokakuuta 2006 vallan perustuslain mukaan  presidentti Iajuddin Ahmedin johtamalle väliaikaishallitukselle, jonka oli tarkoitus järjestää vaalit kolmen kuukauden kuluessa. BNP ja Awami-liiga eivät kyenneet sopimaan vaalien järjestämisen yksityiskohdista ja maan tilanne muuttui epävakaammaksi. Presidentti Iajuddin Ahmed julisti 11. tammikuuta 2007 poikkeustilan.
Kenraali Moeen U Ahmedin johtaman sotilaiden tukeman hallituksen noustua valtaan vuoden 2007 peruutettujen vaalien jälkeen Zia pyrittiin poistamaan politiikasta ja hänet pidätettiin veronkierrosta. 
Sheikh Hasina nousi pääministeriksi toisen kerran tammikuussa 2009 edellisen vuoden vaalien jälkeen.
Marraskuussa 2010 Zian talo takavarikoitiin korkeimman oikeuden määräyksellä.
Myöhemmin Ziaa on syytetty korruptiosta. Alkuvuodesta 2015 hän oli kotiarestissa toimistossaan, jotta ei pääsisi johtamaan hallituksen vastaisia mielenosoituksia Sheikh Hasinan hallitusta vastaan. Helmikuussa 2015 oikeus antoi hänestä pidätysmääräyksen.
Bangladeshin parlamenttivaaleissa joulukuussa 2018 pääministeri Sheikh Hasinan johtama hallitseva Awamiliitto sai murskaavan vaalivoiton.Se sai 96% äänistä ja liittolaisineen 288 paikkaa parlamentin 298 paikasta. Oppositiopuolue BNP ei tunnustanut tulosta. BNP:n johtaja Khaleda Zia oli vankilassa tuomittuna korruptiosta ja hänen poikansa Tarique Rahman puolestaan oli maanpaossa saatuaan elinkautisen vankeustuomion osallisuudesta salaliittoon Hasinan surmaamiseksi.
Aiheesta muualla

Kuvia tai muita tiedostoja aiheesta Khaleda Zia Wikimedia Commonsissa
Oboronprom

| Oboronprom ОПК Оборонпром |
| --- | --- |
Perustettu:  2002
Toimitusjohtaja:  Dmitri Lelikov
Kotipaikka:  ul. Vereiskaja 29, str. 141, Moskova, Venäjä
Tuotteet:  helikopterit, moottorit, ilmapuolustusjärjestelmät
Emoyhtiö:  Rosteh
Tytäryhtiöt:  Vertoljoty Rossii, ODK, ja Obronitelnyje sistemy, sekä muita 
Omistaja:  Rosteh 51,04%, Venäjän federaatio 37,23%, OАO RSK MiG 4,9%, Tatarstanin tasavalta 4,57%, Rosoboronexport 1,88% ja Vertoljoty Rossii 0,38%.
Kotisivu:  www.oboronprom.ru(venäjäksi)(englanniksi)
Infobox OKVirheellinen NIMI-arvo: 
Oboronprom (ven. Объединённая промышленная корпорация «Оборонпром», Objedinjonnaja promyšlennaja korporatsija Obronprom, OPK Obronprom) on Venäjän valtionkorporaatio Rostehin tytäryhtiö. Se on vuonna 2002 perustettu teollisuuskonserni, johon kuluvissa yhtiöissä valmistetaan helikoptereita, turbiinimoottoreita ja ilmapuolustusjärjestelmiä. Yrityksen kotipaikka on Moskova.
Konsernin keskeisimmät tytäryritykset ovat:
OAO Russian Helicopters (Vertoljoty Rossii, helikopterivalmistajien yhteenliittymä)
OAO ODK (United Engine Corporation, moottorivalmistaja, valmistaa yli 40 erityyppistä kaasuturbiinimoottoria (turboshaft) ilma- ja avaruusaluksille sekä maakaasun pumpausasemille.) ja
ОАО Obronitelnyje sistemy (ilmapuolustusjärjestelmät, kuten S-300 ohjusjärjestelmän keskeiset osat).
Rostehin johto kertoi elokuussa 2013 haluavansa purkaa Obronpromin tarpeettomana Rostehin organisaatiotasona holdingyhtiöiden ja emoyhtiön välissä. Vertoljoty Rossiin eli helikopterituotannon holdingyhtiön listaamista pörssiin on suunniteltu. Moottorivalmistuksen kerrottiin puolestaan olevan taloudellisesti kannattamatonta, tarvitsevan valtiollista tukea ja vaativan toiminnan uudelleenkohdistamista.
Kertson Manswell

Kertson Manswell (s. 28. lokakuuta 1976 Charlotteville, Tobago) on raskaansarjan nyrkkeilijä Trinidad ja Tobagosta.
Ura > Amatööriura

Manswell nyrkkeili amatöörinä raskaassasarjassa (201 paunaa), jossa hän voitti hopeaa Kansainyhteisön kisoissa 2002 häviten kanadalaiselle Jason Douglasille.
Pan Amerikan kisoissa 2003 Manswell jäi jälleen hopealle. Hän voitti amerikkalaisen Devin Vargasin, mutta hävisi finaalissa kuubalaiselle supertähdelle Odlanier Solisille. Manswell hävisi Vargasille olympiakarsinnoissa, eikä päässyt Ateenan olympialaisiin.
Ura > Ammattiura

Manswell siirtyi ammattilaiseksi 27-vuotiaana vuonna 2004. Syksyyn 2014 mennessä hän on voittanut 34 ottelusta 24, joista 18 tyrmäyksellä.
Jääsiideri

Jääsiideri
Jäätyneen mehun sulatus kylmäkonsentraation avulla
Jääsiideri (engl. ice cider, apple icewine, Yhdysvalloissa ice apple wine, ransk. cidre de glace) on siiderin vastine jääviinille. Se on fermentoitu juoma, joka on rypäleiden sijaan valmistettu jäätyneestä omenamehusta. Kuten jääviinissä, pakastuminen konsentroi omenan luonnollisia sokereita ja makuja. Tuloksena on korkeampi alkoholipitoisuus, sekä tuhdimpi maku kuin perinteisin menetelmin valmistetussa siiderissä.
Ice cider on alun perin luotu Kanadan Quebecissä, jossa alueen luonnollisesti kylmät lämpötilat ja omenalle ystävällinen ympäristö yhdistyvät. Quebecin jääsiiderillä on nimisuoja ja vaatimukset ja säännöt tuotannolle. Nykyisin jääsiideriä tuotetaan muillakin alueilla, joissa ilmasto saavuttaa riittävät pakkaset, mutta sopii myös omenoille. Useat jääsiiderin valmistajat Quebecin ulkopuolella ovat ilmoittaneet seuraavansa Quebecin traditiota valmistusmenetelmien suhteen. Jääsiiderin nimellä kuitenkin myydään myös tuotteita, joissa on joustettu tuotantovaatimuksista.
Historia

Ice cider kehitettiin Quebecissa, kun Christian Barthomeuf, viinintekijä Dunhamista, loi prosessin vuonna 1989 saksalaisten Eisweinien innoittamana. Quebecin ilmasto sopii paljon paremmin omenoiden kuin viinirypäleiden kasvatukseen, ja samoja tekniikoita voidaan soveltaa molempiin hedelmiin. Vuonna 1994 Barthomeuf työskenteli Francois Pouliot kanssa La Face Cachée de la Pomme siiderimöllä, jossa jääsiiderin prosessia kehitettiin. Ensimmäinen virallinen jääsiiderin nimellä kulkenut pullo, La Ciderie St. Nicholas, ilmestyi Quebec hallituksen alkoholimonopoliin (SAQ) vuonna 1999.  Vuonna 2008 Quebecissa astui voimaan tuotantosäännökset, ja joulukuussa 2014 Quebeckin jääsiideri  sai nimisuojan (IGP), joka vahvisti kansainvälisiä sääntöjä ja vaatimuksia tuotannon suhteen.
Nykyisin Quebecissa on olemassa yli 50 tuottajaa. Tämä on innoittanut tuottajia muuallakin, ja jääsiiderin tuottajia löytyy nyt muualtakin Kanadasta, Yhdysvalloista, jossa erityisesti Vermont laajenee tuottajana, sekä Euroopasta, jossa Pohjois-Eurooppaan on muodostumassa jääsiiderin valmistusta sopivien olosuhteiden vuoksi. Ruotsissa Brännland Cider sitoutui noudattamaan mukaeltuja Quebecin määritelmiä ruotsalaisen jääsiiderin määritelmänä vuonna 2012 ja vuonna 2017 saman teki Suomessa Kuura Cider.
Tuotanto

Jääsiideriä voidaan tehdä kahdella tavalla, jotka tiivistävät luonnolliset sokerit jäädyttämisen avulla: kylmäkonsentraatio (cryoconcentration) ja kylmäuutos (cryoextraction). Tyypillisimmät jääsiideriin käytetyt omenat ovat vähätanniinisia ruokaomenoita. Kanadassa McIntosh, Cortland, Empire ja Spartan. Suomessa esimerkiksi Lobo, Aroma. Koska kylmäuuttaminen vaatii omenoiden säilymistä oksilla normaalia pidempään ja omenoiden jäätyminen vaatii pidempiaikaisen pakkasen, uusia lajikkeitakin on kehitetty erityisesti jääsiiderin tuotantoa ajatellen.
Tuotanto > Kylmäkonsentraatio (Cryoconcentration)

Yleisimmässä käytetyssä menetelmässä (lähes 95% jääsiidereistä) omenat poimitaan kypsinä puista ja jätetään viileävarastoon odottamaan kylmempiä säitä. Loppuvuodesta omena mehustetaan. Mehu viedään säiliössä ulos jäätymään. Hitaasti mehu jäätyy, saattaen välillä hieman sulaakin. Kun mehu on kokonaan jäätynyt, se tuodaan sisälle sulamaan. Sulamisen aikana sokeripitoisempi, maukkaampi aines sulaa matalamman sulamispisteen vuoksi aiemmin ja valuu ensimmäisenä ulos.
Sen jälkeen mehu käy sammioissa tai tankeissa kuusi-seitsemän kuukautta ennen kuin se pullotetaan. Tämä menetelmä antaa tuottajalle paljon enemmän kontrollia prosessin kulkuun.
Tuotanto > Kylmäuutto (Cryoextraction)

Tässä menetelmässä jäätyneet omenat ovat puissa talveen saakka. Ne poimitaan kun lämpötila on -8 °C ja -15 °C, yleensä sen jälkeen, kun 3 yötä on kulunut noissa lämpötiloissa. Tämä voi vaatia paljon työvoimaa lyhyellä varoitusajalla ja täysin sään mukaisesti, joten on mahdollista jättää myös poimittuja omenoita ulkotiloihin, kunnes sää on riittävän kylmä. Tämä tekniikka on hyvin samanlainen kuin miten Amarone on tehty, ja on identtinen ice winen kanssa.
Mehun ja veden erottuminen tapahtuu hedelmässä mehun sijaan. Omenat puristetaan osittain jäisinä, jolloin makein aines puristuu mehuna ulos. Lopputuloksena saatua nektaria käytetään alhaisessa lämpötilassa noin 8 kuukautta. Tämä menetelmä on herkkä ja lisää huomattavasti tuotantokustannuksia, koska enemmän omenoita tarvitaan tuottamaan sama määrä siideriä kuin perinteiset menetelmät. Jopa 50-100 omenaa tarvitaan yhteen pulloon jääsiideriä.
Tuotanto > Muita menetelmiä

On myös mahdollista yhdistää kaksi yllä mainittua menetelmää tehdä jääsiideri.
Muitakin menetelmiä käytetään jääsiideri tai omenajääviini nimellä myytävissä tuotteissa, enimmäkseen sokerin lisäämistä ja keinotekoista pakastamista. Ne eivät kuitenkaan kuulu määritelmällisesti Quebecin tradition jääsiideriin.
Määritelmä ja vaatimukset

Jääsiiderillä on useita vaatimuksia Quebecin käsityöläistuottajien ja viranomaisten asettamana. Määrittelemällä tietyt selkeät säännöt ja vaatimukset voidaan luoda oma traditio ja juomakategoria, jossa Quebecilaiset ovatkin jo onnistuneet jääsiiderin valmistuksen levitessä maailman sopiville alueille. Koska Ruotsissa ja Suomessa on valmistajien taholta julistettu ehdotus alkuperäisen Quebecin tradition ylläpitämisestä pienin muutoksin, tässä esitetyt vaatimukset pohjaavat niihin.
Jääsiideri valmistetaan käyttämällä omenamehusta, jonka sokeripitoisuus on ennen käymistä 30 astetta Brix, tiivistyminen on tapahtunut luonnon olosuhteissa ja lopputuotteen jäännössokeripitoisuus on vähintään 130 grammaa litrassa. Alkoholia til.% on oltava lopputuotteessa enemmän kuin 7% mutta alle 13%. Lisäksi:
Lähtömehun tulee olla 100% tuorepuristettua omenamehua;
Ei lisättyä sokeria;
Ei lisättyä alkoholia;
Ei keinotekoisia omenamehua tai rypälemehua, ei tiivisteitä riippumatta alkuperästä;
Ei lisättyjä aromi- tai väriaineita;
Konsentroiminen vain luonnon pakkasissa jäädyttämällä, paitsi jos jäätyminen ei poikkeuksellisten korkeiden lämpötilojen vuoksi tapahdu loppuun ulkona.
Näiden säännösten tarkoituksena on suojata oikeaa jääsiideriä halvemmilta kopioilta, jotka eivät noudata yhtä tiukkaa tuotantoprosessia. Ne toimivat myös kuluttajille juomakategorian tyypillisyyttä ylläpitävänä ohjeena.
Ominaisuudet

Jääsiideri tarjoillaan tyypillisesti aperitiivina ennen ateriaa, jälkiruokaviininä sellaisenaan, tai juustojen tai jälkiruoan kanssa aterian jälkeen. Sen korkeampi alkoholipitoisuus ja kalliimpi tuotantoprosessi johtaa yleensä 375mL pullokokoon (puolikas tyypillisestä viinipullosta), mutta 200mL pullot ovat myös kasvamassa suosiota. Jääsiiderin on kuvattu olevan "rikas omenan flavoreissa", mutta maku voi vaihdella suuresti riippuen siiderin alkuperästä ja valmistusmenetelmästä. Jäännössokeria tasaa yleensä voimakas hapokkuus, joka tekee siideristä intensiivisen makuelämyksen raikkaalla lopulla. Tynnyrikypsytys voi tuoda lisäelementtejä makuprofiiliin. Yleensä jääsiideri kestää varastointia useita vuosia.
Puihin jätettyjä omenoita pakkasessa
Jäätyneet omenat, joista tulee kylmäuutoksen kautta jääsiideriä
Kierrätä pyöritä mua

| ”Kierrätä pyöritä mua” Kikka |
| --- | --- | --- |

Singlen tiedot
 Albumilta: Parhaat puoleni
 A-puoli: ”Kierrätä pyöritä mua”
 B-puoli: ”Kun rakkaus loppuu”
 Äänitetty : 1991
 Julkaistu: marraskuu 1991
 Formaatti: LP, digitaalinen lataus
 Tekijä(t): Veikko Samuli (säveltäjä, sanoittaja) Ilkka Vainio (sanoittaja)
 Tuottaja(t): Veikko Samuli ja Ilkka Vainio
 Tyylilaji: pop
 Kesto: 03.20
 Levy-yhtiö: AXR (Audiovox Records)
Kikka muut singlet
| ”Onnen nainenkin silloin vasta saa” 1991 | ”Kierrätä pyöritä mua” 1991 | ”Parhaat puoleni” 1992 |
Kierrätä pyöritä mua on suomalaisen laulajan Kikan single vuodelta 1991. Kappale tehtiin vuoden 1991 Syksyn sävel -laulukilpailua varten. Ajankohtaista kierrätysteemaa hyödyntävän kappaleen ovat tuottaneet Ilkka Vainio ja Veikko Samuli. Singlen B-puolella on Klaus Weynerin säveltämä ja Ilkka Vainion sanoittama kappale "Kun rakkaus loppuu". Sinkku julkaistiin samaa aikaa, kun albumi Kikka 3 julkaistiin, mutta vain "Kun rakkaus loppuu" löytyy albumilta. "Kierrätä pyöritä mua" julkaistiin myöhemmin vuonna 1992 osana Kikan Parhaat puoleni -kokoelmalevyä.
Syksyn sävel 1991

Kikka oli sijoittunut vuoden 1990 Syksyn sävelessä kolmanneksi hitillä "Sukkula Venukseen". Suursuosiota sekä keikoilla että levymyynnillä mitattuna saanut Kikka esiintyi vuoden 1991 kilpailussa neljäntenä. Äänestyksessä Kikka sai 28 417 ääntä eli 14 prosenttia kaikista äänistä, jolloin lopputuloksena Kikalle tuli sama kolmas sija kuin vuotta aiemmassakin kilpailussa.
Listasijoitukset

| Lista | Listasijoitus |
| --- | --- |
Radio-lista: 3
Kiimalampi (Ylitornio, itäinen)

| Kiimalampi |
| --- | --- |
Valtiot:  Suomi
Paikkakunta:  Ylitornio
Koordinaatit:  66°26′47″N, 24°52′47″E
Vesistöalue ja valuma-alueen tietoja
Laskujoki:  ei laskuojaa 
Järvinumero:  67.983.1.006
Mittaustietoja
Pinnankorkeus:  172,3 m  
Rantaviiva:  0,558 km  
Pinta-ala:  1,68 ha  
Saaria:  ei saaria 
 fiKiimalampi 
Kiimalampi  on Lapissa Ylitorniolla Mellajärven kylän lähellä sijaitseva lampi.
Maantietoa

Lammen pinta-ala on 1,7 hehtaaria, se on 150 metriä pitkä ja 150 metriä leveä. Lammella ei ole kartan mukaan saaria. Sen rantaviivan pituus on 550 metriä.
Vesistösuhteet

Lampi sijaitsee Tornionjoen vesistössä (vesistöaluetunnus 67) Tengeliönjoen valuma-alueen (67.9) Meltosjoen valuma-alueella (67.98), jonka Kiimajoen–Mustijoen valuma-alueeseen (67.983) se kuuluu. Lammen vedenpinnan korkeus on 172,3 metriä mpy.